Der  er  nu  sket  det,  som  vi  alle  har  længtes  efter  i  flere  år.  Der  er  blevet  kaldet  en 
lokalredaktør  for  DEN  danske  STJERNE. 

Det  er:  Ellen  E.  Valgren 

Zinnsgade  4 
2100  København  0 
Tlf.  (01)  26  93  30 

Det  betyder,  at  der  fremover  vil  være  et  antal  sider  midt  i  bladet  med  nyheder  af 
almen  interesse  fra  nær  og  fjern.  (Dog  ikke  i  de  2  numre,  som  bringer  talerne  fra 
generalkonferencerne). 

Enhver  af  bladets  læsere  inviteres  herved  til  at  skrive  eller  ringe  til  søster  Valgren 
og  komme  med  indlæg  til  optagelse  i  bladet.  Billeder  af  forskellige  begivenheder  er 
også  meget  velkomne. 

Det  skal  bemærkes,  at  produktionstiden  på  bladet  er  mindst  2  måneder,  så  det 
gælder  om,  at  nyhederne  er  så  friske  som  muligt,  når  de  indsendes. 

Offentliggørelse  af  indlæg  med  vidnesbyrd,  taler  eller  lignende,  hvis  indhold  er 
af  lærdomsmæssig  art,  kan  tage  endnu  længere  tid. 

Af  pladshensyn  kan  det  af  og  til  være  nødvendigt  at  beskære  indlæggene  (det  vil 
være  en  hjælp  for  redaktøren,  hvis  man  i  forvejen  selv  kan  angive,  hvor  der  må 
beskæres),  ligesom  der  måske  vil  være  indlæg,  der  ikke  kan  optages.  1  det  sidste 
tilfælde  vil  man  dog  altid  få  besked  derom. 

Så,  kære  læser!  Fat  pennen  og  far  i  blækhuset  -  eller  »slå  på  tråden«.  Måske  er 
det  lige  netop  dit  indlæg,  vi  går  og  venter  på! 

MÅNEDENS  BUDSKAB  -  fra 


Quo  vadis? 


I  en  jysk  by  ligger  der  en  hjælpeinstitution 
for  subsistensløse  mennesker.  Den  bærer 
navnet:  »Quo  vadis«.  Det  er  latin  og 
betyder:  »Hvor  går  du  hen?  Det  vil  være 
gavnligt  for  Sidste  Dages  Hellige  at  medi- 
tere over  et  sådant  spørgsmål.  Måske  kan 
vi  omskrive  det  lidt  og  i  stedet  spørge  os 
selv:  »Hvilke  kræfter  får  lov  til  at  lede  os 
gennem  livet?« 

Det  var  vejledning  angående  dette  emne, 
Lehi  gav  sin  søn  Jacob  med  ordene: 
»Derfor  gav  Gud  Herren  mennesket  frihed 
til  at  handle  for  sig  selv.  Men  mennesket 
kan  ikke  selv  handle,  uden  at  det  bliver 
tilskyndet  af  det  ene  eller  det  andet.  Og  i 
overensstemmelse  med  det,  der  står  skre- 
vet, må  jeg,  Lehi,  nødvendigvis  antage,  at 
en  Guds  engel  faldt  ned  fra  himlen;  og  han 
blev  en  djævel,  fordi  kan  havde  søgt  det, 
der  var  ondt  for  Gud.  Og  fordi  kan  faldt  fra 
himlen  og  blev  ulyksalig  for  evigt,  søgte 
han  også  at  gøre  den  hele  menneskeslægt 
ulykkelig...«  (2.  Neph.  2:  16-18). 

Helligånden  vil  vejlede  det  menneske, 
der  ydmygt  søger  guddommelig  vejledning. 

Lucifer  vil  overtage  ledelsen  i  det  menne- 
ske, der  umiddelbart  søger  at  opfylde  sine 
egne  egoistiske  behov. 

Som  et  eksempel  på,  hvordan  vi  menne- 
sker kan  blive  revet  med  af  sindsstemnin- 
ger uden  selv  at  ønske  det,  vil  jeg  nævne 


Århus  Stav 


begrebet:  Vrede.  Man  siger,  at  det  er 
»menneskeligt«  at  blive  vred,  og  man  taler 
endda  om  »retfærdig«  vrede. 

Kristus  fordømte  vrede,  da  han  sagde: 
»Men  jeg  siger  jer,  at  enhver,  der  bliver  vred 
på  sin  broder,  er  skyldig  for  domstolen.« 
(Matt.  5:  22). 

Vrede  er  en  negativ  sindsstemning  imod 
et  andet  menneske.  Den  angiver  en  dom, 
man  har  fældet  over  vedkommende.  Vrede 
kommer  næsten  uden  undtagelser  som 
inspiration  fra  Lucifer,  der  også  gerne  giver 
den  næring. 

Inderne  har  et  gammelt  ordsprog,  der 
siger:  »Gør  ikke  noget  i  vrede.  Vi  går  jo 
ikke  gerne  ombord  i  det  øjeblik  en  rasende 
storm  oprører  vandet«. 

Som  et  folk,  der  mere  end  noget  andet 
ønsker  at  dele  evangeliet  med  verden 
omkring  os,  er  det  af  overmåde  stor 
betydning  hvilken  ånd,  der  leder  os. 

Lehi  sagde:  »Men  mennesket  kan  ikke 
selv  handle,  uden  at  det  bliver  tilskyndet  af 
det  ene  eller  det  andet.«  (2.  Neph.  2:  16). 

Det  er  derfor  relevant,  at  vi  ofte  spørger 
os  selv:  »Hvilke  kræfter  får  lov  til  at  lede  os 
gennem  livet?  -  Quo  vadis? 

Knud  B.  Andersen 
Stavspræsident 


MÅNEDENS  BUDSKAB  - 
fra  København  Stav 


Hver  dag  glæder  jeg  mig  over  mit  medlems- 
skab af  Jesu  Kristi  Kirke  af  Sidste  Dages 
Hellige  -  Guds  rige  på  jorden  -  og  over,  at 
jeg  har  fået  lov  til  at  leve  i  en  tid,  hvor  vi  har 
stave  i  Danmark. 

Det  gengivne  evangelium  blev  forkyndt 
første  gang  i  dette  land  i  1 850,  og  der  skulle 
gå  124  år  før  tiden  var  inde  til  at  danne  en 
stav  i  Danmark.  Tusinder  af  Sidste  Dages 
Hellige  er  i  tidens  løb  udvandrede  med 
Zion  som  mål,  for  dér  at  opbygge  et 
samfund  efter  det  mønster,  som  Gud  havde 
åbenbaret. 

Præstedømmets  udvikling 

Det  er  nu  ikke  længere  nødvendigt  at  søge 
bort  for  at  leve  i  Zion.  Staven  har  del  i 
Zion,  og  det  er  nu  vor  opgave  at  opbygge 
vort  samfund  efter  samme  principper,  som 
det  af  Herren  blev  pålagt  udvandrerne  at 
anvende.  Vi  har  idag  biskopper  som  ledere 
af  ward.  Præstedømmebærerne  fra  dia- 
koner til  højpræster  er  organiserede  i 
kvorummer,  og  søstre  i  alle  aldre  er  orga- 
niserede efter  Zions  mønster.  En  patriark 
findes  i  vores  midte,  og  stavspræsident- 
skabet  bærer  nøglerne  til  forvaltning  af 
hele  dette  område. 

Et  praktisk  og  flittigt  folk 

Da  staven  blev  organiseret,  bestod  den  af  5 
ward  og  2  grene,  og  vi  havde  5  mødehuse. 
Nu  er  der  6  ward  og  3  grene  inden  for 


stavens  grænser.  Tre  byggegrunde  er  blevet 
købt,  og  en  ny  kirkebygning  står  færdig  i 
Allerød  til  vore  søskende  der.  En  ny  kirke- 
bygning i  Slagelse  er  projekteret,  og  opfø- 
relsen påbegyndes  i  sommer.  Vore  byg- 
ninger er  betalt,  og  stavens  medlemmer  har 
forøget  deres  ydelser  til  kirken  i  betydelig 
grad. 

Yderligere  magt  og  myndighed 

I  november  1979  opnåedes  kirkeministe- 
riets bemyndigelse  til  at  vore  biskopper  kan 
udføre  vielser  med  borgerlig  gyldighed.  På 
samme  tid  fik  to  af  vore  brødre  af  Herrens 
profet  overdraget  magten  til  at  foretage 
beseglinger  i  templet.  Inden  for  staven  har 
nu  tre  af  præstedømmebærerne  denne 
myndighed. 

Genealogi  og  tempelarbejde 

Tidligere  indsendte  stavens  medlemmer  ca. 
4000  navne  om  året  på  afdøde  slægtninge, 
for  at  der  kunne  udføres  stedfortrædende 
arbejde  for  dem  i  templerne.  I  1 979  voksede 
antallet  til  50.000  navne.  Det  skete  ved,  at 
København  stav  i  1978  som  den  første  stav 
uden  for  USA  blev  involveret  i  det  ny 
uddragningsprogram,  der  virker  på  den 
måde,  at  navne  på  afdøde  uddrages  af 
kirkebøgerne  side  efter  side  og  bog  efter 
bog,  for  derefter  at  blive  sendt  til  templerne. 
Vore  ihærdige  stavsgenealoger  har  udført 
dette  arbejde  på  det  genealogiske  bibliotek, 

som  vi  oprettede  i  1978. 

Det  store  antal  navne  medfører  et  enormt 
behov  for  værdige  medlemmer,  der  kan 
udføre  det  stedfortrædende  arbejde.  Selv 
om  stavens  antal  af  udførte  tempelordi- 
nancer  er  vokset  støt  år  for  år,  behøver  vi  i 
de  kommende  år  at  forøge  vore  anstren- 
gelser for  at  komme  til  templet  så  ofte  som 
muligt,  så  vi  kan  deltage  i  det  frelsende 
arbejde  for  de  afdøde. 

Et  tempel  i  Danmark 

Der  er  sket  en  stor  udvikling  på  mange 
områder,  mens  staven  har  eksisteret.  Vor 
glæde  og  vore  muligheder  vil  blive  mange- 
fold forøgede,  når  det  danske  tempel  står 
færdigbygget.  En  dag  vil  der  være  et  tempel 
i  Danmark.  Hvornår  det  skal  bygges, 
afhænger  af  os.  Den  dag,  vi  viser  Herren,  at 
vi  er  i  stand  til  at  udføre  så  mange  tempel- 
ordinancer,  at  der  er  behov  for  et  tempel 
her,  så  vil  Herren  inspirere  sin  profet  til  at 
udpege  det  sted,  hvor  templet  skal  ligge,  og 
så  vil  det  blive  bygget. 

Vi  udfører  tilstrækkeligt  genealogisk 
arbejde  til,  at  vi  kunne  få  et  tempel  i 
Danmark,  men  vi  udfører  ikke  så  mange 
tempelordinancer,  som  der  skal  til.  Det 
skyldes,  at  vi  ikke  er  medlemmer  nok  til  at 
gå  ind  i  templet. 

Missionsarbejdet 

Fra  København  stav  er  for  øjeblikket 
udsendt  16  fuldtidsmissionærer.  Det  stør- 
ste antal  i  stavens  historie.  Og  de  udfører 
hver  især  et  enestående  godt  arbejde  med 
evangeliets  udbredelse. 

Siden  stavens  oprettelse  er  antallet  af 
døbte  i  staven  faldet  år  for  år.  Men  også  på 
dette  område  synes  der  nu  at  være  frem- 
gang. I  1978  døbtes  kun  47,  men  så  vendte 
billedet,  idet  der  i  1979  blev  døbt  63  i 
København  stav.  Den  dag  vi  lærer  at  elske 
vore  medmennesker  højt  nok,  vil  vi  dele 
vort  vidnesbyrd  med  dem.  Vi  må  lære  at 
elske  vore  medmennesker  så  meget,  at  vi 
frimodigt  inviterer  dem  til  at  få  del  i  det 
bedste,  vi  ejer:  Evangeliet. 

Herrens  profet,  præsident  Spencer  W. 


Kimball,  har  fortalt,  hvad  vi  skal  gøre.  Jeg 
citerer  her  hans  vejledning  til  os: 

»Fædre,  I  skal  tage  ledelsen.  Ved  at 
arbejde  sammen  som  familier,  kan 
meget  arbejde  udføres.  Udvælg  under 
bøn  én  eller  to  familier,  som  I  kan  gøre 
jer  til  venner  med.  Bestem,  hvem  af  jeres 
familie  eller  venner,  I  vil  føre  til  kirken. 
Måske  kunne  I  planlægge  en  familie- 
aften sammen  med  dem  -  på  en  anden 
dag  end  mandag  -  eller  være  sammen 
med  dem  på  en  anden  måde.  Når  disse 
familier  så  viser  interesse,  kan  I  efter 
aftale  med  wardets  eller  grenens  mis- 
sionsleder  invitere  dem  og  et  par  missio- 
nærer hjem  til  jer  for  at  få  forelagt 
budskabet  om  gengivelsen. 

Hvis  I  vil  følge  denne  enkle  frem- 
gangsmåde, vil  I  føre  mange  gode 
familier  ind  i  kirken.« 

(»Jeg  har  brug  for  en  ven.« 

Brochure  1977) 

Komme  dit  rige 

Jeg  er  taknemlig  for  at  være  borger  i  Guds 
rige  på  jorden.  Jeg  er  taknemlig  for  at  være 
en  del  af  dette  store  værk.  Jeg  er  taknemlig 
for  alle  1  mine  trofaste  søskende,  som  så 
villigt  yder  jeres  tid,  midler  og  talenter  til 
stavens  opbygning. 

Vi  vil  ikke  være  uden  prøvelser  i  frem- 
tiden. Mørke  skyer  trækker  sammen.  Men 
lad  os  skue  fremad  og  opad.  Lad  os  stå  fast 
på  vore  knæ.  Lad  os  lovprise  Herren.  Lad 
os  tjene  Herren  gennem  flid  og  udhol- 
denhed. Lad  os  tjene  vore  medmennesker, 
så  vi  kan  være  værdige  til  Herrens  velsig- 
nelser. Lad  os  glæde  os  til  Hans  komme. 
Lad  os  opbygge  riget.  I  Jesu  Kristi  navn, 
amen. 

Henning  K.  Frederiksen 
Stavspræsident 

Hjælpeforeningen 


I  marts  måned  fejres  hvert  år  over  hele 
verden  hjælpeforeningens  fødselsdag. 

Søstrene  samles  ved  større  eller  mindre 
festligheder  i  den  anledning  og  mindes  med 
glæde  og  taknemlighed  begivenheden  den 
17.  marts  1842,  hvor  profeten  Joseph 
Smith  udtalte  de  bevægende  ord,  som 
enhver  søster  siden  har  gemt  i  sit  hjerte  som 
en  personlig  velsignelse: 

»Jeg  drejer  nu  nøglen  om  for  jer  i  Herrens 
navn,  og  denne  forening  skal  fryde  sig,  og 
kundskab  og  intelligens  skal  fra  nu  af  flyde 
ned;  dette  er  begyndelsen  til  bedre  dage  for 
de  fattige  og  trængende,  som  skal  komme 
til  at  fryde  sig  og  fremkalde  velsignelser 
over  jeres  hoveder. . .  Lad  venlighed,  barm- 
hjertighed og  kærlighed  krone  jeres  arbejde 
fra  nu  af.« 


Hjælpeforeningens  100  års  dag  i  Danmark 
fejret  i  København 


I  anledning  af  at  det  den  20.  november  1 979 
var  100  år  siden,  hjælpeforeningen  blev 
oprettet  i  Danmark,  fejrede  København 
stav  denne  fødselsdag  i  forbindelse  med 
stavskonferencen  lørdag  den  17.  novem- 
ber. 

Staven  var  som  optakt  vært  ved  en  let 
anretning  for  deltagerne  i  festen.  Efter 
spisningen  gik  man  over  til  selve  program- 
met, over  hvilket  man  havde  den  glæde,  at 
ældste  Robert  D.  Hales  præsiderede. 

Efter  sang,  bøn  og  velkomst  overrakte 
stavspræsident  Henning  K.  Frederiksen  og 
broder  Jørgen  W.  Schmidt  hjælpeforenin- 
gen en  gave:  En  lysbilledserie  og  en 
hjælpeforeningspjece  til  hjælp  for  søstrene 
i  missionærarbejdet. 

Søster  Inger  Hentzen  læste  derefter  et 
digt:  »Vi  vil  mindes«,  skrevet  af  søster 
Sonja  Kristoffersen.  6  søstre,  klædt  i 
datidens  dragter,  sang  så:  »Gå  omkring  i 


Jesu  navn«,  og  søster  Bente  Hansen  læste 
op  om  hjælpeforeningens  stiftelse  af  »Den 
danske  missions  historie«. 

Nordsjælland  ward  opførte  et  lille  skue- 
spil fra  tiden  under  sidste  krig. 

Til  lejligheden  var  også  digtet  en  sang  om 
hjælpeforeningen,  som  blev  omdelt  og 
sunget  af  hele  forsamlingen. 

Som  afslutning  på  denne  dejlige  aften 
opførtes  det  åndelige  skuespil:  »Kunne  det 
ske  for  mig?«,  iscenesat  af  broder  Jørgen 
Ljungstrøm. 

Mange  søstre  og  brødre  havde  gjort  et 
virkelig  stort  arbejde  for  at  gøre  denne 
aften  til  en  speciel  oplevelse,  ligesom  det 
skal  nævnes,  at  de  fleste  unge  havde  meldt 
sig  som  babysittere,  så  alle  stavens  voksne 
medlemmer  havde  mulighed  for  at  være  til 
stede. 

Ethel  Kofod 

Hjælpeforeningens  100  års  dag  i  Danmark 
fejret  i  Århus 


Lørdag  den  19.  maj  1979  afholdt  Århus 
stavs  hjælpeforening  i  kirken  i  Århus  en 
stor  udstilling,  der  markerede  100  året  for 
hjælpeforeningens  stiftelse  i  Danmark. 

Udstillingen  blev  en  succes,  som  vistnok 
ingen  havde  regnet  med.  Der  kom  i  alt, 
fordelt  på  hele  dagen,  ca.  300  gæster  - 
medlemmer  og  ikke-medlemmer  -  og  der 
var  højt  humør  lige  fra  starten  kl.  10.00  til 
slutningen  kl.  18.00. 

Mange  ægtemænd  kom  og  sagde:  »Ih, 
jeg  var  slet  ikke  klar  over,  at  min  kone  lærer 
så  meget  i  hjælpeforeningen!«  Og  mange 
søstre  gav  udtryk  for  glæde  over  den  store 
oplevelse,  det  havde  været  for  dem  at  være 
med  til  at  forberede  det  hele,  og  den  glæde 
de  følte  ved  at  være  til  stede  og  se,  hvor 
meget  de  egentlig  havde  været  i  stand  til  at 
yde  ved  fælles  hjælp. 

Under  mottoet  »Kærligheden  ophører 
aldrig«  blev  der  vist  forskellige  måder, 
hvorpå  hjælpeforeningen  påvirker  søstrene: 
Kærlighed  til  sig  selv,  kærlighed  til  fa- 
milien, kærlighed  til  hjemmet,  kærlighed  til 
slægten,  kærlighed  til  evangeliet,  kærlig- 
hed til  andre,  kærlighed  til  samfundet, 
kærlighed  til  kunsten,  kærlighed  til  kultur. 

Det  var  fantastisk  at  se  den  fantasi,  der 
var  lagt  for  dagen  af  de  søstre,  der  var 
ansvarlige  for  hvert  emne,  for  netop  deres 
emne  skulle  præsenteres  så  interessant  som 
muligt. 

Samtidig  med  selve  udstillingen  var  der 
underholdning  hver  halve  time,  film  hver 
time,  legestue  for  børnene  hele  dagen, 
spisning  og  en  stor  basar,  der  også  var  åben 
hele  dagen,  hvor  alle  ward/ grene  havde 
bidraget  med  pragtfulde,  hjemmegjorte 
ting  -  lige  fra  store  quilts  til  knapper, 
malerier  og  chokoladekager! 

Hele  arrangementet  viste  tydeligt,  hvor 
meget  hjælpeforeningen  egentlig  har  at 


tilbyde  os  kvinder,  hvis  vi  blot  vil  modtage 
det. 

Samtidig  viste  det  nogle  af  de  mange 
roller,  kvinden  har:  Som  kvinde,  Guds 
datter,  hustru,  mor,  datter,  søster,  ven, 
husmor,  samfundsborger,  kunstner,  leder 
osv. 

Jeg  tror,  vi  var  mange,  der  følte  os  stolte 
af  at  være  kvinde  og  medlem  af  hjælpe- 
foreningen, da  vi  forlod  Århus  den  dag. 

Tove  Bisgaard 


6 


Billeder  fra  hjælpeforeningens  100  års  dag  i  Århus. 

Monument  opstillet  på  BYU  i  anledning  af 
børneåret 


Mange  vil  sikkert  endnu  huske  den  unge 
amerikaner,  Dennis  Smith,  som  i  1967-68 
var  elev  hos  Mogens  Bøggild  på  billed- 
huggerskolen på  Kunstakademiet  i  Køben- 
havn. 

Fornylig  afsløredes  et  af  ham  udført, 
meget  smukt  monument,  som  ses  her. 

Monumentet  er  af  bronze  og  i  lidt  mere 
end  naturlig  størrelse.  Det  forestiller  en 
ung  far  og  mor  og  deres  to-årige  første- 
fødte og  har  fået  titlen:  »Det  første  barn«. 
Motivet  skriver  sig  fra  Smiths  egen  ople- 
velse af  situationen,  da  han  som  elev  på 
BYU  traf  sin  tilkommende,  giftede  sig  med 
hende  og  fik  deres  første  barm,  en  pige.  En 


situation,  som  han  siger,  er  yderst  alminde- 
lig blandt  universitetsstuderende. 

Den  aktuelle  grund  til  opstillingen  af 
monumentet  er  det  internationale  børneår, 
og  er  BYU's  første  af  en  lang  række  plan- 
lagte begivenheder  i  anledning  af  jubelåret 
1980  -  150-året  for  oprettelsen  af  Jesu 
Kristi  Kirke  af  Sidste  Dages  Hellige. 

Bygningen  bag  monumentet  er  et  bolig- 
kompleks for  studenter-familier  med  børn. 
Den  lille  familie  er  tilsyneladende  på  vej 
over  til  en  ny  12-etagers  bygning  med 
universitets-studielokaler,  som  ligger  lige 
overfor. 

jws 


Kirkens  templer 

Kirtland  Templet.  Beliggende  i  Kirtland,  Ohio,  USA.  Indviet  27.  marts  1836  af  præsident 
Joseph  Smith.  Templet  tilhører  nu  Den  reorganiserede  Jesu  Kristi  Kirke  af  Sidste  Dages 
Hellige. 

Nauvoo  Templet.  Beliggende  i  Nauvoo,  Illinois,  USA.  Indviet  30.  april  1846  under  ledelse 
af  Orson  Hyde  og  Joseph  Young.  Templet  blev  ødelagt  ved  en  brand  i  1848  samt  ved  en 
tornado  i  1850.  I  1962  fuldendte  kirken  tilbagekøbet  af  hele  tempelgrunden,  som  nu  er  pænt 
anlagt,  og  hvorpå  der  befinder  sig  et  besøgscenter. 

St.  George  Templet.  Beliggende  i  St.  George,  Utah,  USA.  Indviet  i  1 877  under  præsidium  af 
præsident  Brigham  Young.  Genindviet  efter  restaurering  11.  og  12.  november  1975  af 
præsident  Spencer  W.  Kimball. 

Logan  Templet.  Beliggende  i  Logan,  Utah,  USA.  Indviet  17.-19.  maj  1884  af  præsident 
John  Taylor. 

Manti  Templet.  Beliggende  i  Manti,  Utah,  USA.  Indviet  17.  maj  1888  af  præsident  John 
Taylor. 

Salt  Lake  Templet.  Beliggende  i  Salt  Lake  City,  Utah,  USA.  Indviet  6.  april  1893  af 
præsident  Wilford  Woodruff. 

Hawaii  Templet.  Beliggende  i  Laie,  Oahu,  Hawaii.  Indviet  27.  november  19 19  af  præsident 
Heber  J.  Grant. 

Alberta  Templet.  Beliggende  i  Cardston,  Alberta,  Canada.  Indviet  26.-29.  august  1923  af 
præsident  Heber  J.  Grant.  Genindviet  efter  restaurering  2.  juli  1962  af  præsident  Hugh  B. 
Brown. 

Arizona  Templet.  Beliggende  i  Meza,  Arizona,  USA.  Indviet  23.  oktober  1927  af  præsident 
Heber  J.  Grant. 

Idaho  Falls  Templet.  Beliggende  i  Idaho  Falls,  Idaho,  USA.  Indviet  23.-25.  september  1945 
af  præsident  George  Albert  Smith. 

Schweiz  Templet.  Beliggende  i  Zollikofen  (nær  Bern),  Schweiz.  Indviet  1 1.  september  1955 
af  præsident  David  O.  Mckay. 

Los  Angeles  Templet.  Beliggende  i  Los  Angeles,  Californien,  USA.  Indviet  1 1.-14.  marts 
1956  af  præsident  David  O.  McKay. 

New  Zealand  Templet.  Beliggende  nær  Hamilton,  Tuhikaramea,  New  Zealand.  Indviet  20. 
april  1958  af  præsident  David  O.  McKay. 

London  Templet.  Beliggende  i  Newchapel,  Surrey,  England.  Indviet  7.-9.  september  1958 
af  præsident  David  O.  McKay. 

Oakland  Templet.  Beliggende  i  Oakland,  Californien,  USA.  Indviet  17.-19.  november  1964 
af  præsident  David  O.  McKay. 

Ogden  Templet.  Beliggende  i  Ogden,  Utah,  USA.  Indviet  18.-20.  januar  1972  af  præsident 
Joseph  F.  Smith. 

Provo  Templet.  Beliggende  i  Provo,  Utah,  USA.  Indviet  9.  februar  1972.  Indvielsesbønnen 
var  skrevet  af  præsident  Joseph  F.  Smith  og  blev  læst  af  præsident  Harold  B.  Lee. 

Washington  Templet.  Beliggende  i  Kensington  nær  Washington  D.C.,  USA.  Indviet  19.- 
22.  november  1974  af  præsident  Spencer  W.  Kimball. 

Sao  Paolo  Templet.  Beliggende  i  Sao  Paolo,  Brasilien,  Sydamerika.  Indviet  30.  oktober- 
2.  november  1978. 

Tokyo  Templet.  Beliggende  i  Tokyo,  Japan.  Opførelsen  påbegyndt  10.  april  1978. 
Forventet  færdiggørelse  i  maj  1980. 

Seattle  Templet.  Beliggende  i  Bellevue,  Washington,  USA.  Opførelsen  påbegyndt  i  maj 

1978.  Forventet  færdiggørelse  i  juni  1980. 

Samoa  Templet.  Beliggende  på  Tutuila  øen,  Amerikansk  Samoa.  Opførelsen  påbegyndt  i 
slutningen  af  1978.  Forventet  færdiggørelse  i  midten  af  1980. 

Jordan  River  Templet.  Beliggende  i  South  Jordan,  Utah,  USA.  Opførelsen  påbegyndt  i 

1979.  Forventet  færdiggørelse  i  midten  af  1981. 

Mexico  Templet.  Beliggende  i  Mexico  City,  Mexico.  Tempelgrunden  indviet  25.  november 
1979.  Forventet  færdiggørelse  i  1982. 

Indvielse  af  tempelgrund  i  Mexico  City 


Den  25.  november  1979  indviedes  grunden 
til  templet  i  Mexico  City. 

Til  stede  ved  ceremonien  var  mellem 
9.000-10.000  mennesker,  hvoraf  mange 
havde  overnattet  på  stedet  for  at  være  helt 
sikre  på  at  få  en  plads. 

Ældste  Boyd  K.  Packer  af  De  tolvs  Råd 
talte  til  forsamlingen  og  bad  indvielses- 
bønnen  på  spansk. 

Af  andre  tilstedeværende  brødre,  som 
også  talte  ved, det  én  time  lange  møde,  kan 
nævnes:  Ældsterne  William  R.  Bradford 
og  F.  Burton  Howard  fra  De  halvfjerds' 
første  Kvorum;  Emil  B.  Fetzer,  kirkens 
arkitekt  og  Isais  Lozano,  nyligt  opretholdt 
regionalrepræsentant  for  De  tolvs  Råd. 

Leder  af  mødet  var  ældste  Richard  G. 
Scott  fra  De  halvfjerds'  første  Kvorum, 
som  er  formand  for  koordinationskomi- 
teen  for  Mexico  City  templet. 

Til  stede  ved  ceremonien  var  også  regio- 
nalrepræsentanter fra  Mexico  og  Central- 
amerika tillige  med  de  missionspræsiden- 
ter  med  hustruer,  som  tjener  i  Mexico  City 
templets  område. 

Ældste  Packers  tale  handlede  om  betyd- 
ningen af  tempelarbejde  og  vigtigheden  af 
det  hellige  ordinanse-arbejde,  ligesom  han 
citerede  skriftsteder,  der  henviser  til  temp- 
ler og  til  beseglingsmagten. 

Ældste  Bradford  talte  om  vigtigheden  af 
at  ofre  for  at  kunne  bygge  et  tempel  samt 
om  de  velsignelser,  der  følger  af  et  sådant 
offer.  Han  bemærkede,  at  opførelsen  var 
blevet  godkendt  af  en  profet  og  spurgte  så: 
»Er  der  noget  i  dette  liv,  vi  ville  give  i  bytte 
for  det  evige  liv?«  Han  fortsatte :  »På  grund 
af  at  hundredtusinder  af  mennesker  i  dette 
store  land  har  besvaret  dette  spørgsmål 
tilfredsstillende  og  har  besluttet  sig  til  at 
leve  retfærdigt,  har  Gud  ved  sin  hellige 


profet  åbenbaret,  at  dette  tempel  skulle 

bygges.« 

Broder  Fetzer  påpegede,  at  der  nu  er  gået 
næsten  150  år  siden  det  første  tempel  i 
denne  uddeling  blev  opført,  og  at  der  er 
blevet  bygget  mange  siden  da. 

Han  udtalte:  »Ved  enhver  af  disse  lejlig- 
heder har  der  været  tusinder  af  mennesker, 
der  har  haft  den  samme  åndelige  oplevelse, 
som  vi  har  idag.« 

Ældste  Lozano  talte  om  lamaniternes 
arv  og  om  de  løfter,  der  blev  givet  til 
indbyggerne  af  »dette  dejlige,  forjættede 
land.« 

Ældste  Howard  opregnede  noget  af  den 
historiske  udvikling,  som  havde  resulteret  i 
beslutningen  om  at  bygge  et  tempel  i 
Mexico.  Han  genkaldte  begivenheden  den 
21.  marts  1976,  da  Det  øverste  Præsident- 
skab mødtes  med  stavspræsidenter  og 
regionalrepræsentanter  for  at  sikre  sig 
støtte  til  bygningen.  »Opførelsen  af  denne 
bygning  er  et  bevis  på  en  stor  udøvelse  af 
tro  såvel  i  vor  som  i  en  hvilken  som  helst 
anden  tid«.  Han  sagde  også:  »Det  var 
forudset  af  de  gamle  profeter,  og  det  vil 
være  til  velsignelse  for  os,  for  vore  børn  og 
for  vore  børnebørn.« 

Et  kor  på  600  medlemmer,  bestående  af 
kirkens  medlemmer  i  Mexico,  fremførte 
musikken  under  ceremonien. 

Efter  talerne  og  indvielsesbønnen  gik 
generalautoriteterne  og  de  lokale  ledere 
hen  til  stedet,  hvor  det  første  spadestik  blev 
taget. 

Herefter  blev  der  afholdt  en  reception  i 
det  nærliggende  stavscenter  for  Mexico 
Aragon  staven. 

Sammen  med  templet  skal  der  bygges  et 
besøgscenter,  og  hele  byggeriet  er  beregnet 
til  at  skulle  færdiggøres  på  2'/2  år. 

(Church  News,  15.  dec.  1979) 

En  hjemvendt  missionær  fortæller 


Søster  Anna  Sørensen,  Københavns  4. 
ward,  som  ved  juletid  1979  vendte  hjem  fra 
en  velfærdsmission  på  Phillippinerne,  for- 
tæller følgende  om  sine  oplevelser  og 
indtryk: 

»Da  jeg  for  få  år  siden  hørte  noget  om 
velfærdsmissioner,  fik  jeg  et  ønske  om  at 
udføre  en  sådan,  og  jeg  begyndte  at  spare 
op. 

Den  1.  juli  1978  rejste  jeg  til  Salt  Lake 
City  for  at  modtage  instruktioner  i  en  uge 
sammen  med  mange  andre  missionærer, 
blandt  andre  7  ældre  ægtepar. 

Derefter  gik  turen  til  Phillippinerne,  som 
ligger  lidt  øst  for  Thailand  og  Cambodia  i 
Det  kinesiske  Hav. 

Landet  består  af  over  7.000  øer.  Klimaet 
er  varmt  og  fugtigt,  og  alt  er  grønt  året 
rundt.  Der  er  kun  to  årstider:  Den  tørre, 
der  varer  fra  omkring  midten  af  november 
til  hen  i  maj,  og  den  våde,  som  varer  fra  maj 
til  november.  Da  hærges  landet  af  vold- 
somme tyfoner,  regnen  styrter  ned,  så 
gaderne  ligner  floder.  Derfor  bygges  hu- 
sene på  pæle. 

Der  høstes  ris  tre  til  fire  gange  om  året, 
og  der  dyrkes  også  sukkerrør,  majs  og 
mange  dejlige  frugter,  som  vi  aldrig  ser. 
Bananer  og  kokospalmer  ses  overalt. 
Nordpå,  hvor  der  er  knap  så  varmt,  dyrkes 
mange  dejlige  grøntsager. 

Naturen  er  skøn,  rig  på  bjerge  og  floder, 
og  der  er  ca.  42  millioner  indbyggere.  De 
fleste  er  fattige,  små  og  gyldenbrune  med 
sort  hår  og  dejlige  brune  øjne.  Der  er 
mange  slags  folk.  De  fleste  er  blandet  med 
kinesere,  og  de  er  meget  smukke.  Nogle  er 
blandet  med  spaniere,  indere  og  andre. 

Spanierne  regerede  landet  i  omkring  400 
år,  så  derfor  er  de  fleste  katolikker.  De  er 
meget  religiøse,  åbne  og  varme.  De  har  et 
stort  behov  for  kontakt  med  andre  og  er 
derfor  lette  at  komme  i  snak  med  -  og  stiller 
ofte  selv  mange  spørgsmål  til  os,  hvor  som 


helst  vi  møder  dem,  som  f.eks.  når  vi  kører  i 
bus  eller  jeep. 

De  har  en  masse  små  jeeps,  som  de 
bruger  til  transport,  og  de  bruger  også 
tricykler.  Trafikken  er  utrolig,  den  skal 
opleves. 


Kirken  har  ikke  været  på  Phillippinerne 
mere  end  ca.  16  år,  men  den  vokser  utrolig 
hurtigt  på  grund  af  disse  menneskers  yd- 
myghed og  religiøse  indstilling. 

Ældsterne  bruger  ikke  megen  tid  til  at 
banke  på  døre.  Når  der  åbnes  et  nyt 
område,  kan  de  ofte  samle  henved  30 
familier,  som  siger  ja  tak  til  at  se  dem  igen. 

Folk  er  meget  gæstfri  og  positive,  og 
hvad  familieliv  og  sammenhold  angår, 
kunne  vi  sikkert  lære  en  del  af  dem.  De 
tager  sig  meget  af  deres  børn,  og  de  har  ofte 
mange.  Ligesom  det  er  en  selvfølge,  at 
børnene  forsørger  deres  forældre  og  ofte 
også  andre  familiemedlemmer,  hvis  de  ikke 
selv  er  i  stand  til  det. 

Hvad  er  nu  vores  arbejde  der?  Ja,  en 
velfærdsmission  er  noget  helt  forskelligt  fra 
en  proselytmission.  Det  er  noget  ret  nyt  og 
bruges  kun  i  udviklingslandene.  Fra  en 
begyndelse  på  70  for  få  år  siden,  er  der  nu 
ca.  7.000  velfærdsmissionærer  ude,  og  der 
er  behov  for  mange  flere. 

Vi  arbejder  mest  med  de  nye  medlem- 
mer. Når  ældsterne  har  bragt  dem  evan- 
geliet og  har  døbt  dem,  fortsætter  vi  med  at 
undervise  dem. 

I  det  sidste  år  har  vi  haft  28  dejlige 
lektier,  som  er  udarbejdet  af  kirkens 
autoriteter.  Før  den  tid  måtte  vi  lave  vore 
programmer  selv,  og  det  var  svært  og  tog 
megen  tid.  Disse  lektier  handler  om  vel- 
signelserne ved  rigtig  ernæring,  god  hy- 
giejne, forebyggelse  af  sygdomme  ved  bl.a. 
vaccination. 

Overtro  hindrer  ofte  folk  i  at  drage 
fordel  af  de  goder,  landet  prøver  at  give 
dem.  Det  er  lettere,  når  de  lærer  evangeliet 
at  kende. 

Vi  kan  også  lære  dem  at  dyrke  en  have, 
hvis  de  har  mulighed  derfor,  og  på  den 
måde  spare  penge  og  leve  sundere.  Vi  har 
også  lektier  om  at  bruge  sin  tid  og  sine 
midler  rigtigt,  om  at  lære  at  forstå  Vis- 
domsordet,  om  at  vinde  åndelig  styrke, 
om  opdragelse  af  børn  og  meget  andet. 

Det  kan  være  meget  svært  at  fortælle 
disse  fattige  mennesker  om  nødvendig- 
heden af  at  betale  tiende  og  fasteoffer,  når 
man  ved,  at  deres  indtægt  er  så  lav,  at  de 
kun  har  til  dagen  og  vejen.  De  fleste  har 
kun  lige,  hvad  de  skal  bruge  til  den  samme 
dag.  Det  er  »fra  hånden  i  munden«. 

Jeg  kunne  kun  gøre  det,  fordi  jeg  selv  har 
et  stort  vidnesbyrd  om  tiende.  Jeg  ved,  det 
er  den  eneste  vej  ud  af  fattigdom  og  elen- 
dighed, og  det  har  også  været  en  stor  op- 
levelse for  mig  at  følge  nogle  af  disse 
familier  og  se  dem  vokse  og  blive  stærke  og 
lykkelige  i  kirken. 


Som  oftest  var  vi  i  det  samme  område  i  6- 
7  måneder,  så  vi  havde  mulighed  for  at 
arbejde  med  og  følge  en  familie  et  godt 
stykke  på  vej. 

Da  kirken  vokser  så  hurtigt,  og  der  bliver 
organiseret  nye  grene  næsten  hver  uge,  og 
mændene  får  præstedømmet  meget  hurtigt, 
er  det  også  vores  opgave  at  hjælpe  de  nye 
ledere  til  at  forstå  deres  opgaver.  Det  er 
ofte  svært  for  dem,  da  de  får  alle  materialer 
på  engelsk.  De  fleste  taler  godt  engelsk, 
men  alligevel  er  det  svært  at  forstå  hånd- 
bøgerne og  komme  igang  med  alle  de 
mange  nye  og  uvante  ting. 

Det  er  f.eks.  meget  vigtigt  at  komme 
hurtigt  igang  med  hjemmelærer-  og  besøgs- 
lærerindearbejdet,  så  der  ikke  bliver  for 
mange  inaktive  medlemmer. 

Folk  har  ofte  ikke  penge  til  at  tage  til 
kirken  for,  hvis  der  er  stor  afstand  fra 
hjemmet.  Derfor  bliver  der  organiseret  små 
grene  rundt  om,  så  de  kan  gå  til  deres 
samlingssted  og  begrænse  møderne  til 
lørdag  og  søndag.  Nogle  steder  afvikles  alle 
møder  om  søndagen.  Så  har  de  lidt  mad 
med,  og  der  er  ikke  for  lange  pauser 
imellem  møderne.  Det  lader  til  at  gå 
udmærket. 

1  dag  bruges  der  kun  engelsk  i  kirken  der, 
men  om  få  år  vil  alt  kirkens  materiale  blive 
oversat  til  Tagalag,  som  er  en  af  de  86 
forskellige  dialekter,  der  tales  på  Phillip- 
pinerne, og  som  er  blevet  antaget  som  deres 
nationalsprog. 

Til  den  tid  vil  missionærerne  også  lære 
Tagalag,  inden  de  kommer  ud  i  marken. 

Jeg  ved  ikke  helt  bestemt,  hvor  mange 
stave,  der  er  i  landet,  men  alene  i  Manila  er 
der  3  stave. 

Phillippinerne  elsker  sang  og  musik,  og 
der  spilles  og  synges  alle  steder  i  busser  og 
butikker,  ligesom  der  også  er  nogle  dejlige 
kor  i  kirken. 

Det  er  meget  svært  for  dem  at  samle 

Dåbsbassin  i  San  Pablo. 


forråd.  Ingenting  kan  holde  sig  ret  længe  i 
den  fugtige  varme.  Den  bedste  måde  for 
dem  er,  hvis  de  har  lidt  jord  ved  deres  hus, 
så  de  kan  dyrke  lidt  søde  kartofler  og 
grøntsager  og  plante  et  par  frugttræer  og  så 
opfede  en  gris  og  lidt  kyllinger.  Nogle  har 
også  små  geder. 

Der  er  flere  slags  grise.  Nogle  er  store 
ligesom  vore,  og  nogle  er  små  og  rødbrune, 
og  dem  ser  man  ofte  løbe  frit  omkring  og 
rode  i  alting. 

Vi  støder  ofte  på  små  og  store  affalds- 
dynger. De  har  svært  ved  at  overkomme  at 
skaffe  sig  af  med  affaldet,  og  derfor  er  der 
også  mange  rotter,  mus,  fluer  og  andre 


insekter,  der  kan  være  ret  plagsomme.  Men 
engang  imellem  samler  de  alt  affaldet  og 
brænder  det. 

Phillippinerne  er  meget  lærevillige,  men 
det  er  klart,  at  det  tager  tid  at  udvikle  et 
folk,  der  har  levet  på  så  lavt  et  stade  i  flere 
hundrede  år. 

De  er  meget  glade  for  amerikanerne,  der 
har  hjulpet  dem  til  at  blive  mere  frie  og 
selvstændige.  Så  når  vi  kommer  rundt, 
hører  vi  ofte  børnene  råbe:  »Amaricano« 
og  »peacemen«  mens  de  holder  to  små 
fingre  i  vejret.  De  tror,  at  alle  hvide 
mennesker  er  amerikanere. 

Amerika  har  også  gjort  meget  for  dem  og 
gør  det  stadig.  De  har  f.eks.  sendt  tusindvis 
af  lærere  til  landet  for  at  undervise  bør- 
nene. De  er  så  lykkelige  for  at  komme  i 
skole  og  lære  noget.  Det  er  ikke  gratis,  så 
det  er  ofte  med  stort  besvær,  de  får  råd  til  at 
sende  børnene  i  skole,  men  i  dag  går  de 
fleste  i  skole,  selvom  der  er  op  til  50  børn  i 
hver  klasse.  Så  det  er  sikkert  hårdt  at  være 
lærer.  Til  gengæld  er  børnene  der  mere 
rolige  og  lydige,  fordi  de  er  mere  strengt 
opdraget. 

Jeg  tror  virkelig,  dette  folk  er  et  meget 
udvalgt  folk.  Der  er  mange  af  de  unge,  der 


tager  på  mission,  og  de  gør  et  godt  stykke 
arbejde. 

Jeg  håber  meget,  at  mange  vil  få  lyst  til  at 
tage  på  en  velfærdsmission.  Ikke  bare  de 
unge,  men  også  ægtepar  på  50-70  år,  som 
har  børnene  fra  hånden,  kan  gøre  en  god 
indsats. 

Jeg  er  Herren  meget  taknemlig  for  den 
tid,  jeg  har  fået  lov  til  at  arbejde  blandt 
disse  dejlige  mennesker.  Jeg  føler,  jeg  har 
modtaget  langt  mere  af  dem,  end  jeg  har 
været  i  stand  til  at  give,  og  det  var  meget 
svært  at  skulle  sige  farvel  til  dem.« 

Anna  Sørensen 


Anna  Sørensen  (til  venstre  med  solbriller)  sammen  med  en  Sidste  Dages  Hellig  familie' på 
Phillippinerne. 

JEG  HAR  LÆST: 


Noget  væsentligt  om  hjemmeproduktion 
og  forråd,  PGWE  1125  DA 

I  de  snart  6  år,  der  er  gået  siden  det  første 
store  møde  om  forråd  blev  holdt  i  Køben- 
havn, har  der  ikke  foreligget  meget  på 
dansk  fra  officiel  side  om  dette  vigtige 
princip.  Man  har  været  henvist  til  at  klare 
sig  med  det,  der  kunne  findes  hist  og  her  og 
så  ellers  prøve  sig  frem. 

Det  er  da  også  gået  fint,  for  den  store 
sandhed  i  dette  er  naturligvis,  at  vil  man 
samle  forråd,  så  skal  man  nok  finde  ud  af 
det. 

En  anden  ting,  som  man  ikke  må 
glemme,  er,  at  et  forråd  er  en  så  individuel 
ting  for  hver  person/familie,  at  man  er 
nødt  til  selv  at  tage  afgørelse  om,  H  VA  D  og 
HVORDAN  man  vil  samle.  (HVORFOR 
er  der  vist  ingen,  der  spørger  om  mere). 

Man  er  nødt  til  selv  at  eksperimentere  sig 
frem  og  finde  sine  egne  måder  at  rotere 
(udskifte,  bruge)  forrådet  og  finde  sine 
egne  opbevaringsmuligheder. 

Der  ligger  altid  en  fare  i  at  få  for  mange 
fuldt  færdige  instruktioner  om  den  slags 
principper.  Der  er  ikke  to  familier,  der  har 
ens  forudsætninger  for  at  samle  et  forråd. 
Det,  som  er  ideelt  for  den  ene,  kan  være 
meget  uheldigt  for  den  anden  -  og  hvem 
bærer  så  ansvaret,  hvis  de  er  gået  frem  efter 
samme  »opskrift«? 

Dette  nye  hefte  (A-4  format,  35  sider)  er 
netop  det,  som  titlen  siger:  »Noget  væsent- 
ligt om  hjemmeproduktion  og  forråd«. 

Det  berører  de  forskellige  punkter  inden 
for  emnet  netop  så  meget,  at  man  selv  kan 
arbejde  videre  derfra  og  søge  sig  oplys- 
ninger i  mere  detaljerede  specialbøger. 

Heftet  indeholder  generelle  råd  om  ha- 
vebrug, konservering  og  opbevaring  af 
fødevarer  og  fremstilling  af  brugsting. 

Der  er  desuden  gode  råd  og  forslag  om 
forråd  af  mad,  tøj  og  brændsel. 

Endelig  er  der  netop  nok  opskrifter  til,  at 
man  selv  kan  eksperimentere  videre  for  at 
lære  at  udnytte  et  basisforråd. 


Der  er  en  side  med  henvisningsmate- 
rialer,  som  godt  og  rigtigt  henviser  til 
Statens  Husholdningsråd.  Man  må  dog 
ikke  glemme  at  gå  en  tur  på  det  kommu- 
nale bibliotek  og  kigge  på  de  mange  gode 
bøger  om  disse  emner,  som  især  er  dukket 
op  i  de  senere  år. 

Bagest  i  heftet  er  der  lagerlister,  som  kan 
være  til  stor  støtte,  når  der  skal  tages  et 
overblik  over  éns  forråds-situation. 

Især  nye  medlemmer,  som  står  frem- 
mede over  for  princippet  om  indsamling  af 
forråd,  vil  kunne  have  stor  hjælp  af  dette 
hefte,  men  der  er  ingen  tvivl  om,  at  det  bør 
findes  og  studeres  i  ethvert  Sidste  Dages 
Helligt  hjem. 

Som  situationen  er  i  verden  idag,  er  der 
sikkert  også  mange  uden  for  kirken,  som 
vil  have  forståelse  for  ideerne  i  heftet,  og 
derfor  vil  have  glæde  af  at  læse  det.  Brug 
det  som  en  gave  -  en  lille  opmærksomhed  - 
»blomster  til  værtinden«  Det  er  altsammen 
en  del  af  vor  pligt  til  at  dele  evangeliet  med 
andre. 

Heftet  koster  kr.  5,40  og  kan  købes  i 
wards  /  grensbiblioteket. 

